Christian Matthée

Christian Matthée, (* 1979 we Wikowje) jo nimski moderator, žurnalist a reportaŕ. 

Christian Matthée njepochada ze serbskeje familije. Won jo se w lěśe 1979 w měsće Wikowje naroźił a jo w Chośebuzu wotrosł. Jogo mamina rěc jo nimšćina, dolnoserbšćinu jo wón akle w Chóśebuskej zakładnej šuli nawuknuł. Po zakładnej šuli jo Christian Matthée swoju abituru na Dolnoserbskem gymnaziumje w Chośebuzu wotpołožył.

W tej serbskej šuli w Chośebuzu jo teke prědne kšace ako žurnalist gotował. Won jo załožył wuknikojski casnik a jo tam a sem zarědowanja moderěrował. Z lěta 1998 su bywali kšace wětše: jo slědował praktikum pśi serbskem wusćełanju w ORB/rbb studiju Chośebuz, źož jo pozdźej teke pśinoski gotował a wusćełanja moderěrował.

To jo až do źinsajšnego tak, k tomu pśišła jo mjazy drugim moderacija regionalnego žurnala pśi nimskem programje Antenne Brandenburg. Praktiske nazgonjenja jo mogał Christian Matthée wužywaś pśi swojom studiju za žurnalistiku w Bremenje.

Christian Matthée moderěrujo serbski telewizny magacin Łužyca.

 Wótkaz 
 Christian Matthée, RBB

Kategorija:Roź. 1979
Kategorija:Nimc
Kategorija:Muž
Kategorija:Žurnalist